নিজস্ব প্রতিবেদন: 'সপ্তমীতে প্রথম দেখা, অষ্টমীতে হাসি...', আজ সকাল থেকেই মনে আসছে সেই পংক্তি। আজ মহাষ্টমী, আনন্দে উদ্বেল হওয়ার দিন। সকালে ঘুম থেকে উঠে অঞ্জলি,  তারপর সঙ্গীর হাত ধরে প্রতিমা দর্শনের পালা। মণ্ডপে মণ্ডপে স্তোত্রপাঠ আর সঙ্গে ঢাকের বাদ্যি। কলকাতা, শহরতলি কিংবা গ্রাম, আজ চিত্রটা সর্বত্রই এক। পুজোর চারটে দিনের মধ্যে আজকের দিনটার গুরুত্বই আলাদা। কুমারী পুজোর টানে সকালে থেকেই বেলুড় মঠে ভিড়। অঞ্জলির পর পাড়ার বন্ধুদের সঙ্গে চুটিয়ে আড্ডা কিংবা ভালোবাসার মানুষগুলির সঙ্গে প্যান্ডেল হপিং। দুপুরের প্ল্যানটা অবশ্য একেবারেই অন্যরকম। আজকের দিনটাতে আশি শতাংশ বাঙালিই মনোনিবেশ করেন পেটপুজোতে। সন্ধ্যায় ফের প্যান্ডেল হপিং। আজকের দিনটা প্রেমিক-প্রেমিকাদের ক্ষেত্রে আবার অন্যরকম। মনের মধ্যে লুকিয়ে রাখা অনেক দিন ধরে বলতে চাওয়া, কিছু একটা কথা বলার দিন আজ৷ পাড়ার মণ্ডপে বসে প্রহর গোনা, কখন অঞ্জলি দিতে আসবে সে। অঞ্জলির অছিলায় আবার কখনও ফুলের টার্গেট মিস! ভালোবাসা, ভালোলাগা, নতুন জামা, বাঙালিয়ানা আর জয় মা দুগ্গা... শহরের ওলিগলি থেকে গ্রামের মেঠো পথ,  আজ মহাষ্টমীতে জমজমাট।